РЕГЛАМЕНТ (ЕС) № 1260/2009 НА КОМИСИЯТА
от 18 декември 2009 година
за изменение на приложения I, II, IV и VI към Регламент (ЕО) № 517/94 на Съвета относно общите правила за внос на текстилни продукти от някои трети страни, които не са обхванати от двустранни споразумения, протоколи или други договорености или от други специфични правила на Общността за вноса
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
Като взе предвид Регламент (ЕО) № 517/94 на Съвета от 7 март 1994 г. относно общите правила за внос на текстилни продукти от някои трети страни, които не са обхванати от двустранни споразумения, протоколи или други договорености или от други специфични правила на Общността за вноса (1), и по-специално член 28 от него,
като има предвид, че:
(1)
Двустранното споразумение за текстилни изделия с република Беларус, което обхваща търговията през 2009 г., изтича на 31 декември 2009 г. Не бе постигнато съгласие с Беларус за подновяването на това споразумение. Беларус е в процес на създаване на митнически съюз с Русия и Казахстан и не счита, че е възможно да продължи да предоставя преференциален достъп до беларуския пазар на износа от ЕС на текстилни изделия и облекло. Вследствие на това се счита за целесъобразно Беларус да бъде включена в обхвата на прилагане на Регламент (ЕО) № 517/94. Регламент (ЕО) № 517/94 следва да бъде съответно изменен.
(2)
Измененията към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (2) също така засягат някои кодове в приложение I към Регламент (ЕО) № 517/94.
(3)
Мерките, предвидени в настоящия регламент, са в съответствие със становището на Комитета по текстил, създаден съгласно член 25 от Регламент (ЕО) № 517/94,
ПРИЕ НАСТОЯЩИЯ РЕГЛАМЕНТ:
Член 1
Приложения I, II, IV и VI към Регламент (ЕО) № 517/94 се изменят в съответствие с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 януари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 декември 2009 година.